## Pravilnik o izmjenama Pravilnika o vrednovanju imovine i obveza mirovinskog fonda

### NN 154/2011 (29.12.2011.), Pravilnik o izmjenama Pravilnika o vrednovanju imovine i obveza mirovinskog fonda

HRVATSKA AGENCIJA ZA NADZOR FINANCIJSKIH USLUGA

3240

Na temelju odredbi članka 51. stavka 6., članka 53. i članka 55. Zakona o obveznim i dobrovoljnim mirovinskim fondovima (»Narodne novine«, broj 49/99, 63/00, 103/03, 177/04, 71/07, 124/10, 114/11, u daljnjem tekstu: Zakon), Hrvatska agencija za nadzor financijskih usluga (u daljnjem tekstu: Agencija) donijela je na sjednici održanoj 15. prosinca 2011. godine

PRAVILNIK

O IZMJENAMA PRAVILNIKA O VREDNOVANJU IMOVINE I OBVEZA MIROVINSKOG FONDA

Članak 1.

U Pravilniku o vrednovanju imovine i obveza mirovinskog fonda (»Narodne novine« broj 118/07) članak 6. mijenja se i glasi:

(1) Za vlasničke i dugoročne dužničke vrijednosne papire kojima se trguje u Republici Hrvatskoj na aktivnom tržištu, fer vrijednost za dan vrednovanja imovine fonda izračunava se primjenom prosječne cijene trgovanja ponderirane količinom vrijednosnih papira protrgovanih na burzi i prijavljenih institucionalnih i OTC transakcija, a zaokružuje se na četiri (4) decimalna mjesta.

(2) Vlasnički vrijednosni papiri koji kotiraju na neaktivnom tržištu vrednuju se tehnikama procjene koje su definirane Međunarodnim računovodstvenim standardom 39 (u daljnjem tekstu: MRS 39), a provode se najmanje na datume izrade financijskih izvještaja.

(3) Za vlasničke vrijednosne papire kojima se trguje na tržištima Europske unije i likvidnim tržištima zemalja OECD-a, fer vrijednost se definira na temelju cijene zadnje ponude na kupnju ostvarene tog dana na matičnoj burzi izdavatelja ili burzi koja je definirana kao primarni izvor cijene predmetnog vrijednosnog papira, a cijena je službeno kotirana/uvrštena na financijsko-informacijskom servisu. Za dužničke vrijednosne papire kojima se trguje na tržištima Europske unije i likvidnim tržištima zemalja OECD-a, fer vrijednost se izračunava po cijeni zadnje ponude na kupnju službeno kotirane/uvrštene na financijsko-informacijskom servisu.

(4) U slučaju trgovanja na tržištima izvan Europske unije i zemalja OECD-a, fer vrijednost vlasničkih i dužničkih vrijednosnih papira izračunava se na temelju prosječne cijene trgovanja ostvarenih za dan vrednovanja službeno kotiranih/uvrštenih na financijsko-informacijskom servisu.

(5) Fer vrijednost kratkoročnih dužničkih vrijednosnih papira izdavatelja iz Republike Hrvatske, a koji kotiraju na aktivnom tržištu, utvrđuje se primjenom prosječne cijene trgovanja na aktivnom tržištu, ponderirane količinom vrijednosnih papira protrgovanih na burzi, prijavljenih institucionalnih transakcija i OTC transakcija. Alternativno, fer vrijednost kratkoročnih dužničkih vrijednosnih papira čiji je izdavatelj Republika Hrvatska može se utvrditi i metodom amortiziranog troška prinosom do dospijeća.

(6) Mirovinsko društvo je dužno u računovodstvenim politikama mirovinskog fonda definirati kriterije za razgraničenje aktivnog i neaktivnog tržišta za pojedine klase financijske imovine fonda uvažavajući odgovarajuće odredbe prihvaćenih računovodstvenih standarda.[[1]](#footnote-29081-1)

Članak 2.

Članak 7. mijenja se i glasi:

»(1) Dugoročni dužnički vrijednosni papiri kojima se trguje u Republici Hrvatskoj na neaktivnom tržištu, te dugoročni dužnički vrijednosni papiri kojima se trguje u inozemstvu na neaktivnom tržištu vrednuju se po amortiziranom trošku, primjenom metode efektivne kamatne stope, s time da je početna vrijednost zadnja poznata fer vrijednost tog vrijednosnog papira. Ukoliko se nakon početka vrednovanja po amortiziranom trošku, primjenom metode efektivne kamatne stope, takvim papirima ponovo aktivno trguje, od dana ponovnog aktivnog trgovanja predmetni papiri vrednovat će se sukladno odredbi članka 6. ovog Pravilnika.

(2) Kratkoročni dužnički vrijednosni papiri izdavatelja iz Republike Hrvatske kojima se trguje u Republici Hrvatskoj na neaktivnom tržištu vrednuju se po metodi amortiziranog troška primjenom prinosa do dospijeća, s time da je početna vrijednost zadnja poznata fer vrijednost tog vrijednosnog papira. Ponovnim aktiviranjem trgovanja i ispunjavanjem uvjeta za vrednovanje iz članka 6. ovog Pravilnika, financijska imovina će se početi vrednovati po načelima važećim za uvjete njihova kotiranja na aktivnom tržištu.

(3) Mirovinsko društvo je dužno u računovodstvenim politikama mirovinskog fonda definirati kriterije za razgraničenje aktivnog i neaktivnog tržišta za pojedine klase financijske imovine fonda uvažavajući odgovarajuće odredbe prihvaćenih računovodstvenih standarda.«

Članak 3.

U članku 9. stavak 1. mijenja se i glasi:

»(1) Financijska imovina klasificirana kao zajmovi i potraživanja te ulaganja koje je mirovinsko društvo klasificiralo kao ulaganje koje se drži do dospijeća, vrednuju se po amortiziranom trošku, primjenom metode efektivne kamatne stope ostvarene prilikom svakog početnog pojedinačnog ulaganja. Efektivna kamatna stopa iskazuje se sa šest (6) decimalnih mjesta, uz zaokruživanje zadnje decimale metodom matematičkog zaokruživanja.«

U stavku 3. riječi »bilance« zamjenjuje se riječima »izvještaja o financijskom položaju«.

Stavak 4. briše se.

Članak 4.

U članku 13. stavku 4. riječi »,s time da se drugi radni dan u tjednu u pisanom obliku dostavljaju podaci o neto imovinskoj vrijednosti imovine fonda, vrijednosti obračunske jedinice fonda i broju obračunskih jedinica fonda za svaki dan vrednovanja prethodnog tjedna« brišu se.

Članak 5.

Ovaj Pravilnik stupa na snagu danom objave u »Narodnim novinama«, a primjenjuje se za razdoblja koja započinju 1. siječnja 2012. godine i poslije.

Klasa: 011-02/07-04/40

Urbroj: 326-02-11-9

Zagreb, 15. prosinca 2011.

Zamjenik predsjednika Uprave
Željko Kopčić, v. r.

[[1](#footnote-29081-1-backlink)]Smatra se da financijski instrument kotira na aktivnom tržištu ako su kotirane cijene neposredno i redovno raspoložive na aktivnom tržištu, od trgovca, brokera, poslovne grupe, agencije za regulaciju cijena ili zakonodavne agencije, i ako te cijene predstavljaju stvarne i redovno nastale transakcije prema tržišnim uvjetima.

Pravilnik, NN 154/2011-3240